L-UE qed tieħu miżuri biex tagħmilha aktar faċli għas-swieq kapitali biex jappoġġaw l-irkupru ekonomiku mill-kriżi tal-COVID-19. Illum l-ambaxxaturi tal-istati membri għall-UE qablu dwar il-pożizzjoni tal-Kunsill dwar il-Pakkett ta' Rkupru tas-Swieq Kapitali, li fih emendi mmirati għar-regoli tas-suq kapitali tal-UE biex jgħinu lill-kumpaniji tal-UE jiġbru kapital fis-swieq pubbliċi, jappoġġaw il-kapaċità ta' self tal-banek u jagħtu spinta lill-investiment fl-ekonomija reali. Il-Kummissjoni ppreżentat il-pakkett fl-aħħar ta' Lulju; sussegwentement tmexxiet 'il quddiem mill-presidenza bħala dossier ewlieni ta' prijorità fil-Kunsill. L-emendi jiffukaw fuq id-Direttiva dwar is-Swieq fl-Istrumenti Finanzjarji (MiFID) II, ir-Regolament dwar il-Prospett u l-qafas ta' titolizzazzjoni stabbilit fir-Regolament dwar it-Titolizzazzjoni u r-Regolament dwar ir-Rekwiżiti ta' Kapital. Il-Kunsill jagħti l-appoġġ politiku sħiħ tiegħu lill-pakkett tal-Kummissjoni, filwaqt li jissuġġerixxi bidliet għal xi wħud mid-dispożizzjonijiet dettaljati tiegħu. Is-swieq kapitali għandhom rwol ewlieni x'jaqdu fl-appoġġ għall-irkupru tal-Ewropa mill-kriżi tal-COVID-19. Jeħtieġ li niffaċilitaw ir-rikapitalizzazzjoni tal-kumpaniji, l-investiment fl-ekonomija u s-self mill-banek lil intrapriżi żgħar u medji. L-emendi mmirati għar-regoli tas-swieq kapitali ser jagħmlu dan filwaqt li jżommu livelli għoljin ta' protezzjoni tal-investituri. Ninsab ħerqan għat-tlestija rapida tal-ħidma fuq dan il-pakkett leġiżlattiv mal-Parlament Ewropew. Jeħtieġ li nipprovdu dan l-appoġġ addizzjonali għan-negozji u l-ekonomija malajr kemm jista' jkun. Olaf Scholz, Ministru Federali għall-Finanzi u Viċi Kanċillier tal-Ġermanja Aġġustamenti għar-rekwiżiti tal-MiFID II Fid-dawl tal-kriżi tal-COVID-19, il-Kummissjoni pproponiet għadd ta' emendi għar-regoli tal-MiFID II biex tissimplifika r-rekwiżiti tal-informazzjoni u tindirizza l-ħtiġijiet tas-suq tad-derivattivi ta' komoditajiet. Ir-regoli l-ġodda ser inaqqsu l-livell ta' informazzjoni li ser ikollha tiġi pprovduta lill-investituri professjonali bħall-investituri istituzzjonali u l-banek, u, f'xi każijiet limitati, lill-investituri fil-livell tal-konsumatur. Dan jinkludi t-tneħħija gradwali ta' informazzjoni stampata, sakemm il-klijenti mhux professjonali ma jitolbux li jirċevuha. Il-Kunsill jeżenta wkoll bonds mhux kumplessi ("plain vanilla") mibjugħa kemm lill-investituri fil-livell tal-konsumatur kif ukoll lil investituri professjonali minn ċerti rekwiżiti ta' informazzjoni relatati mal-governanza tal-prodotti taħt ċerti kundizzjonijiet. Huwa jappoġġa l-proposta tal-Kummissjoni biex jiġu sospiżi r-rapporti dwar l-aħjar eżekuzzjoni miċ-ċentri tan-negozjar (l-hekk imsejħa "RTS 27") sabiex jiġu lliberati r-riżorsi. Barra minn hekk, il-Kunsill qed jirfina l-bidliet għar-regoli tal-MiFID immirati biex jappoġġaw it-tkabbir tas-swieq tad-derivattivi ddenominati f'euro. Prospett ta' Rkupru tal-UE ġdid Waħda mill-bidliet ewlenin hija l-introduzzjoni ta' "Prospett ta' Rkupru tal-UE" - prospett iqsar li l-kumpaniji b'rekord fis-suq pubbliku jistgħu jużaw biex jiżvelaw informazzjoni lill-investituri tagħhom meta joħorġu ishma u bonds. Dan it-tip ġdid ta' prospett ser jagħmilha aktar faċli għall-kumpaniji biex joħorġu kapital u b'hekk jissodisfaw il-ħtiġijiet ta' finanzjament tagħhom. Fil-pożizzjoni tiegħu, il-Kunsill espanda l-informazzjoni minima li għandha tiġi inkluża fil-Prospett ta' Rkupru tal-UE meta mqabbla mal-proposta tal-Kummissjoni, biex tiġi żgurata protezzjoni aħjar għall-investitur. Tintroduċi wkoll limitu fuq l-użu tagħha biex tevita ħruġ li jdgħajjef ħafna, filwaqt li tiżgura li dan jista' jintuża bħala bażi għal żidiet sinifikanti fil-kapital: il-prospett ta' Rkupru tal-UE għandu għalhekk ikun limitat għal offerti ekwivalenti għal mhux aktar minn 90% tal-kapital pendenti, espress bħala l-proporzjon bejn l-għadd ta' ishma offruti u l-għadd totali ta' ishma qabel il-ħruġ. Fil-kuntest tal-COVID-19, il-Kunsill ippropona wkoll li tiġi emendata l-hekk imsejħa Direttiva dwar it-Trasparenza, biex l-istati membri jingħataw l-għażla li jipposponu, b'sena, ir-rekwiżit li l-kumpaniji kkwotati jħejju r-rapporti finanzjarji annwali kollha f'Format Elettroniku Uniku Ewropew għar-rappurtar ("ESEF") għas-snin finanzjarji li jibdew fl-1 ta' Jannar 2020 jew wara. Dan jista' jillibera r-riżorsi tal-kumpaniji għal ħtiġijiet aktar urġenti. Użu aktar faċli tat-titolizzazzjoni Proposti oħra inklużi fil-Pakkett ta' Rkupru tas-Swieq Kapitali għandhom l-għan li jiffaċilitaw l-użu tat-titolizzazzjoni biex jappoġġaw lill-banek biex iżommu l-kapaċità tagħhom li jiffinanzjaw l-irkupru. It-titolizzazzjoni hija l-prattika ta' raggruppament ta' assi bħal self bankarju f'titoli nnegozjati fis-swieq kapitali. Dan jgħin lill-banek biex jilliberaw il-kapital u għalhekk iżid il-kapaċità tagħhom li jsellfu lill-ekonomija reali. L-emendi proposti jestendu l-qafas eżistenti tal-UE għal titolizzazzjonijiet sempliċi, trasparenti u standardizzati (STS) għal titolizzazzjonijiet sintetiċi. It-titolizzazzjonijiet sintetiċi huma għodda importanti għall-ġestjoni tar-riskju tal-kreditu għall-banek peress li jippermettulhom jittrasferixxu r-riskju tal-kreditu ta' sett ta' self, tipikament self korporattiv kbir jew self lill-SMEs, lill-investituri. Dan iżid il-kondiviżjoni kumplessiva tar-riskju privat fis-sistema finanzjarja u b'hekk jikkontribwixxi wkoll għall-għanijiet tal-Unjoni tas-Swieq Kapitali. Barra minn hekk, l-ostakli regolatorji għat-titolizzazzjoni ta' skoperturi improduttivi (NPEs) jitneħħew biex il-banek jiġu megħjuna jneħħu l-NPEs mill-karti bilanċjali tagħhom fil-kuntest tal-kriżi tal-COVID-19, filwaqt li jinżammu standards prudenzjali għoljin. Il-Kunsill jissuġġerixxi li l-proposti tal-Kummissjoni jiġu kkomplementati bi trattament prudenzjali ddedikat għal firxa żejda sintetika (SES) fir-Regolament dwar ir-Rekwiżiti ta' Kapital. L-SES hija għodda għat-titjib tal-kreditu u karatteristika komuni fit-tranżazzjonijiet ta' titolizzazzjoni sintetika, li, madankollu, tista' tintuża ħażin bħala għodda ta' arbitraġġ regolatorju. L-introduzzjoni ta' rekwiżiti kapitali regolatorji ddedikati u komprensivi għall-SES tindirizza r-riskju ta' użu ħażin potenzjali tal-SES għal skopijiet ta' arbitraġġ għat-tranżazzjonijiet kollha ta' titolizzazzjoni sintetika, irrispettivament minn jekk jissodisfawx il-kriterji tal-STS jew le. Il-passi li jmiss Fuq il-bażi ta' dan il-mandat ta' negozjar, il-presidenza ser tibda negozjati mal-Parlament Ewropew hekk kif il-Parlament ikun adotta l-pożizzjoni tiegħu. Pakkett ta' Rkupru tas-Swieq Kapitali - Pożizzjoni tal-Kunsill